Det var en tydeligt stolt direktør, Jan Larsen, der i dag kunne løfte sløret for, hvem der de kommende to sæsoner skal stå i spidsen for Aalborg Håndbold. - Aron har været vores førstevalg fra start af, så jeg er selvfølgelig rigtig glad for, at det er lykkedes at hente ham her til Aalborg, siger Jan Larsen. Siden den 18. marts har Aalborg Håndbold stået uden cheftræner. Her fyrede man Jesper Jensen fra posten, og han bliver nu efterfulgt af den rutinerede islænding. - Jeg er glad for at skulle starte i Aalborg efter sommeren. Jeg synes, at det er en spændende klub. Det er jo en klub, der gerne vil opnå resultater, og det vil jeg os, siger Aron Kristjánsson. Den 43-årige islænding har tidligere vundet to danske mesterskaber med KIF Kolding København. Derudover har han trænet Skjern Håndbold, det islandske landshold og TSV Hannover-Burgdorf i Bundesligaen. Den store erfaring håber Jan Larsen kan blive guld værd i Aalborg. - Vi har et ungt hold, hvor vi gerne vil have tilført lidt mere erfaring. Det har vi så fået med Aron, og det er vi meget, meget tilfredse med, siger Jan Larsen og tilføjer. - Mange af de klubber han har været i, de vinder, og det kan vi godt lide i Aalborg. Selv glæder hovedpersonen sig til sommer og den nye opgave i Aalborg. Indtil da er Aron Kristjánsson bundet af et arbejde på Island, hvorefter han flytter til Aalborg. Her kommer han fyldt med selvtillid. - Hvis man vil være en del Aalborg Håndbold, så vil man også prøve at vinde noget, og det er derfor, at jeg har valgt Aalborg Håndbold, siger Aron Kristjánsson. Første arbejdsdag for Aron Kristjánsson er 1. juli 2016.

Opsummering:
Islandske Aron Kristjánsson blev i dag præsenteret som cheftræner for Aalborg Håndbold, der siden fyringen af Jesper Jensen i marts har ledt efter en ny cheftræner.